text: Ødelæggende grænsekontrol 
  30 april 2011 kl. 09.15
  Flensborgs borgmester frarråder på det kraftigste at genindføre grænsekontrollen.
  Debatten er blusset op igen, efter at Dansk Folkeparti har foreslået at genindføre grænsekontrollen. 
  Men det mener Flensborgs borgmester Simon Faber (SSV) er en dårlig idé: 
  - Det vil jeg på det kraftigste fraråde. En ny grænsekontrol vil ødelægge al den fælles vækst og fælles kultur, vi er godt i gang med at opbygge i grænseregionen. På begge sider af grænsen vil vi hver især igen bliver udkant, siger han til Jydske Vestkysten.
  I lørdagens udgave af Jyllands Posten kan man til gengæld læse, at EU blåstempler øget grænsekontrol. Det vil ikke være i strid med Schengen-samarbejdet, som Danmark er en del af. 
  Dog siger EU kun god for en mildere version af Dansk Folkepartis forslag om fast grænsekontrol. Der er i stedet tale om en svensk model, hvor flere toldere regelmæssigt kontrollerer ved grænsen.
  